༄༅།  ། འཇིག་རྟེན་དབང་ཕྱུག་སེངྒེ་སྒྲའི་སྒྲུབ་ཐབས་དང་གདོན་དགྲོལ་གྱི་ཆོ་ག་བཞུགས།  ། ༄༅།  ། བཅོམ་ལྡན་འདས་ཐུགས་རྗེ་ཆེན་པོ་སྤྱན་རས་གཟིགས་དབང་ཕྱུག་ལ་ཕྱག་འཚལ་ལོ།  ། གང་གི་ཐུགས་ནི་ཤིན་ཏུ་རྣམ་དག་ཅིང་།  ། ཐུགས་རྗེས་རབ་བརླན་པད་ལྟར་ཡངས་པའི་སྤྱན།  ། བརྩོན་པས་གཟིགས་མཛད་འགྲོ་བའི་གཉེན་གཅིག་པུ།  ཁྱོད་ལ་རྟག་ཏུ་བདག་ནི་དང་བས་འདུད།  ། གང་གིས་དེ་ཉིད་ལེགས་པར་ཐུགས་ཆུད་ནས།  ། ཐུགས་རྗེས་འགྲོ་ལ་ལེགས་པར་སྟོན་མཛད་པའི། །  བླ་མར་བཏུད་ཏེ་སྤྱན་རས་གཟིགས་དབང་མགོན། ། དེ་ཡི་སྒྲུབ་ཐབས་རྟོགས་པར་བྱ་ཕྱིར་དབྱེ།  ། འཇིག་རྟེན་དབང་ཕྱུག་སེངྒེ་སྒྲའི་སྒྲུབ་ཐབས་ལ་དོན་ལྔ་སྟེ།  ལྷ་བསྐྱེད་ཅིང་བསྒོམ་བཟླས་བྱ་བ་དང་།  ཐུན་མཚམས་ཀྱི་བྱ་བ་དང་།  མཎྜལ་ལ་བརྟེན་ཏེ་གཟུངས་བསྒྲུབ་དང་།  འགྲུབ་མི་འགྲུབ་ཀྱི་ཐེ་ཚོམ་སྤང་བའི་ཕྱིར་རྨི་ལམ་བརྟག་པ་དང་།  གྲུབ་པ་བརྟན་པར་བྱ་བའི་ཕྱིར་འཁོར་ལོ་གདགས་པའོ།  ། དང་པོ་ལ་གཉིས་ཏེ།  ལྷའི་རྣལ་འབྱོར་དང་།  བཟླས་པ་བྱའོ།  ། དང་པོ་ལ་གཉིས་ཏེ།  ཚོགས་བསགས་པ་དང་། ལྷར་བསྐྱེད་པ་དངོས་སོ།  ། དང་པོ་གཉིས་ཏེ།  བསོད་ནམས་དང་། ཡེ་ཤེས་སོ།  ། དང་པོ་ལ་བཞི་ལས། རྣལ་འབྱོར་པའི་བྱ་བ་ནི།  གནས་ཉམས་དགའ་བར། རྟེན་དང་མཆོད་པ་ལ་སོགས་པ་ཇི་ལྟ་བ་བཞིན་གཤམས་ལ། གོས་གཙང་མ་གྱོན་ཏེ་ཁྲུས་བྱས་ལ་སྟན་བདེ་བ་ལ་འདུག་གོ། གཉིས་པ་ལུས་སེམས་བྱིན་གྱིས་བརླབ་པ་ནི།  ལུས་སེངྒེ་སྒྲར་བསམ།  སྙིང་གར་ཨ་ལས་ཟླ་བའི་དཀྱིལ་འཁོར།  དེའི་སྟེང་དུ་ཧྲཱིཿདཀར་པོ་ཚེག་དྲག་དང་བཅས་པ་བསམ་པའོ།  ། གསུམ་པ་ཞིང་སྤྲུལ་པ་ནི།  ཧྲཱིཿལས་འོད་ཟེར་འཕྲོས་པས།  བླ་མ་མི་བསྐྱོད་པའི་རྣམ་པ་ཅན་སྟེང་གི་ཆ་ལ་བཞུགས་པ།  རྗེ་བཙུན་སེངྒེ་སྒྲ་དེ་བཞིན་གཤེགས་པ་ལྔའི་འོད་ཟེར་འཕྲོ་བ་དང་བཅས་པ་འོག་གི་ཆ་ལ་སྤྱན་དྲངས།  བཞི་པ་ཚོགས་བསག་པ།  དང་པོ་ནི་བཅུ་གསུམ་སྟེ།  དེ་ལ་དང་པོར་ཕྱག་བྱ་སྟེ།  ཨོཾ་ན་མོ་གུ་རུ་བྷྱཿཞེས་བླ་མ་ལ།  ཨོཾ་ན་མོ་སིདྷ་ནཱ་ད་བྷྱ།  ཞེས་ངག་ཏུ་སྟེ་བཅོམ་ལྡན་འདས་ལའོ།  ། སེམས་ཀྱིས་དེ་དག་གི་ཞབས་ལ་གཏུག་པར་བསམ་མོ།  ། དེ་ནས་མཆོད་པ་ནི་དངོས་སུ་བཤམས་པ་ཡོད་དམ་མེད་ན་ཡང་ཡིད་ཀྱིས་འབུལ་ཏེ།  དེའང་དང་པོར་བླ་མ་ལ་འབུལ།  དེ་ནས་བཅོམ་ལྡན་འདས་ལ་སྟེ་བླ་མ་ལ་འབུལ་བའི་ཚེ།  ཨོཾ་ན་མོ་གུ་རུའི་མགོ་དྲངས།  བཅོམ་ལྡན་འདས་ལ་འབུལ་བའི་དུས་སུ།  ཨོཾ་ཨཱཿཧྲཱིཿསིདྷ་ནཱ་ད་ཨརྒྷཾ་པྲ་ཏཱིཙྪ་སྭཱཧཱ།  ཞེས་མཆོད་ཡོན་འབུལ།  དེ་བཞིན་དུ་པཱ་དྱཾ་གིས་ཞབས་བསིལ།  པུཥྤེས་མེ་ཏོགདྷུ་པེས་བདུག་པ།  དཱི་པེས་མར་མེ།  གནྡྷེས་དྲི་ཆབ།  ནཻ་ཝི་དྱེ་སྭཱ་ཧཱས་ཞལ་ཟས་དབུལ་བར་བྱའོ།  ། མཆོད་པ་གཞན་ཡིད་ལས་བྱུང་བ་ལས་སྤེལ་གྲུབ་ན་བྱའོ།  ། དེ་ནས་སྡིག་པ་བཤགས་པ་ནི།  རྟེན་བླ་མ་དང་ལྷའི་སྤྱན་སྔར་རང་གི་ངོ་བོ་སྡིག་པའི་ལས་བགྱིས་པ་དང་།  བགྱིད་དུ་སྩལ་བ་དང་༑  བགྱིད་པ་ལ་རྗེས་སུ་ཡི་རང་བ་ལ་སོགས་པ་ཐམས་ཅད་སོ་སོར་བཤགས་སོ༑ ༑ སླར་སྲོག་གི་ཕྱིར་ཡང་མི་བྱེད་དོ།  ། ཞེས་དམ་བཅའ་བའོ།  ། དེ་ནས་དེ་ལ་སྐྱབས་འགྲོ་མཛད་པས།  སྐྱབས་འགྲོ་ནི།  དེང་ནས་བཟུང་སྟེ་སྙིང་པོ་བྱང་ཆུབ་ལ་མཆིས་ཀྱི་བར་དུ་ཁྱེད་ལ་སྐྱབས་སུ་མཆིའོ།  ། ཞེས་བྱའོ།  ། སྐྱབས་སུ་སོང་ནས་དེའི་བཀའ་བཞིན་དུ་སྡོམ་པ་བླང་བ་ནི།  དམ་ཚིག་དང་སྡོམ་པ་མ་ལུས་པ་བདག་གིས་གཟུང་བར་བགྱིའོ།  ། ཞེས་བྱའོ།  ། སྡོམ་པ་དང་ལྡན་པ་ལ་ཡི་རང་བ་སྐྱེ་བས་སངས་རྒྱས་དང་བྱང་ཆུབ་སེམས་དཔའ་དང་།  རང་རྒྱལ་བ་དང་།  ཉན་ཐོས་དང་།  སོ་སོ་སྐྱེ་བོའི་དགེ་བ་རྣམས་རྗེས་སུ་ཡི་རང་ངོ་།  ། ཞེས་བསམ་མོ།  ། དེ་ལྟར་རྒྱུད་དག་ཅིང་སྡོམ་པ་དང་ལྡན་པ་ལ་བྱང་ཆུབ་ཀྱི་སེམས་སྐྱེ་བས།  ཁམས་གསུམ་གྱི་སེམས་ཅན་འདི་རྣམས་འཁོར་བའི་རྒྱ་མཚོ་ལས་མ་བསྒྲལ་བ་རྣམས་བསྒྲལ་བར་བགྱིའོ༑ ༑ ཉན་ཐོས་དང་རང་རྒྱལ་བ་མྱ་ངན་ལས་འདས་པའི་མཐས་བཅིངས་པ་མ་གྲོལ་བ་རྣམས་དགྲོལ་བར་བགྱིའོ།  ། ངན་སོང་གསུམ་གྱི་སྡུག་བསྔལ་གྱིས་དབུགས་མ་ཕྱུང་བ་རྣམས་དབུག་དབྱུང་བར་བགྱིའོ།  ། ས་ལ་བཞུགས་པའི་བྱང་ཆུབ་སེམས་དཔའ་ཡོངས་སུ་མྱ་ངན་ལས་མ་འདས་པ་རྣམས་ཡོངས་སུ་མྱ་ངན་ལས་བཟླ་བར་བགྱིའོ།  ། ཞེས་སེམས་བསྐྱེད་པར་བྱའོ།  ། དེ་ལྟར་དོན་བྱེད་པའང་དགེ་བ་གཞན་གྱིས་མི་ནུས་པས།  ཇི་སྲིད་སེམས་ཅན་རྣམས་ཀྱི་མ་རིག་པའི་ལིང་ཐོག་མ་བསལ་བ་དེ་སྲིད་དུ་ཆོས་ཀྱི་འཁོར་ལོ་བསྐོར་བར་བསྐུལ་ལོ།  ། དེའང་ཡུན་རིང་བར་བྱ་བའི་ཕྱིར།  ཇི་སྲིད་སེམས་ཅན་གྱི་ཁམས་མ་སྟོང་པ་དེ་སྲིད་དུ་མྱ་ངན་ལས་མི་འདའ་བར་གསོལ་བ་གདབ་པར་བགྱིའོ།  ། དེ་ལྟར་སྨོན་པར་བྱས་ནས༑  ད་ནི་འཇུག་པ་ལམ་ལ་གནས་པ་ནི།  བདག་གིས་བཅོམ་ལྡན་འདས་སེངྒེ་སྒྲའི་ལམ་བཟླས་བསྒོམ་གཉིས་ལ་གནས་པར་བགྱིའོ།  ། ཞེས་ལམ་བསྟན་ཏོ།  ། དེ་དག་གི་དགེ་བ་ཆུད་མི་ཟ་བར་བྱ་བའི་ཕྱིར་བསྔོ་བ་ནི།  དེ་ལྟར་བགྱིས་པའི་བདག་གི་དགེ་བའི་རྩ་བ་འདིས་བདག་དང་སེམས་ཅན་ཐམས་ཅད་འཇིག་རྟེན་དབང་ཕྱུག་གི་གོ་འཕང་ཐོབ་པར་གྱུར་ཅིགདེ་ནས་ཐེ་ཚོམ་མི་ཟ་བར་བྱ་བའི་ཕྱིར་གནང་བ་ནོད་པ་ནི།  རྟེན་དེ་དག་གིས།  རིགས་ཀྱི་བུ་ཁྱོད་གནས་པ་འདིས་ལེགས་པར་གནས་ན་མྱུར་དུ་མཆོག་གི་དངོས་གྲུབ་འགྲུབ་པར་འགྱུར་རོ།  ། ཞེས་གསུངས་པས་གནང་བ་ནོད་པར་བྱའོ།  ། དེ་ནས་དེ་དག་ལ་མཆོད་པས་མཆོད་ནས༑  ཨོཾ་བཛྲ་མུཿཞེས་བརྗོད་པས་མི་དམིགས་པར་གཤེགས་སུ་གསོལ།  དེ་ལྟར་ཚོགས་བསགས་བཅུ་གསུམ་ནི་ཐང་ཆུ་བའི་ལུགས་སོ།  ། ཡང་བླ་མ་མེན་ཚ་གླིང་པ་ནི༑  བདུན་པོ་རྣམ་དག་ཙམ་བྱ་གསུངས་པས།  བློའི་འཇུག་པ་གང་ལྟར་ཡང་བདེ་བ་བྱའོ།  ། དེ་ནས་ཚད་མེད་བཞི་བསྒོམ་པ་ནི། སྐུའི་བྱིན་གྱིས་བརླབ་པ་དང་།  གསུང་གི་བྱིན་གྱིས་བརླབ་པ་དང་། ཐུགས་ཀྱི་བྱིན་གྱིས་བརླབ་པའོ།  ། དང་པོ་ནི༑  སྡིགས་མཛུབ་ཕྱོགས་བཅུར་བསྟན་ཞིང་སེ་གོལ་གཏོགས་པ།  གཉིས་པ་ནི། ངག་ཏུ།  ཨོཾ་སུ་ཁ་བྷ་ཝནྟུ། ཞེས་བརྗོད་དོ། ། གསུམ་པ་ནི།  ཧྲིཿལས་འོད་འཕྲོས་ཏེ༑  བྱམས་པ་ལ་ཤར་དུ་སྤྲོས། དེས་ཕྱོགས་བཅུའི་སེམས་ཅན་ཐམས་ཅད་ལ་ཁྱབ་པས།  ཐམས་ཅད་རྣམ་པ་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་པར་བསམ།  སྙིང་རྗེ་ལ་སྔར་བཞིན་བྱང་དུ་སྤྲོས།  རྣམ་པ་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག་པར་བསམ།  དགའ་བ་ལ་སྔར་བཞིན་ནུབ་ཏུ་སྤྲོས།  རྣམ་པ་སྔར་གྱི་གཉིས་པོ་ལ་དགའ་བའོ།  ། བཏང་སྙོམས་ལ་སྔར་བཞིན་ལྷོར་སྤྲོས། རྣམ་པ་དགྲ་གཉེན་ཐ་མལ་པ་མེད་པར་སྔར་བཞིན་དུ་གྱུར་པར་བསམ༑  ཡང་ན།  མདོར་བསྡུས་ནས་ཐུགས་ཀྱི་བྱིན་གྱིས་བརླབ་པ་གཉིས་ལས་རང་གི་ངོ་བོ་བདེ་བ་དང་ལྡན་པར་གྱུར་ཅིག་པར་བསམ་པ་ལ་སོགས་པ་གཉིས་ཙམ་བསམས་ཀྱང་བཏུབ་གསུངས།  བསོད་ནམས་ཀྱི་ཚོགས་སོ།  ། དེ་ནས་གཞུང་ནས་འབྱུང་བའི་སྔགས་བརྗོད་དེ།  དེའི་དོན་ནི།  ཆོས་ཐམས་ཅད་རང་བཞིན་གྱིས་རྣམ་པར་དག་པའོ།  ། དེ་བཞིན་དུ་བདག་ཀྱང་རྣམ་པར་དག་པའོ།  ། ཞེས་དྲན་པར་བྱས་ལ།  སྟོང་པ་ཉིད་བསམ་སྟེ་ཡེ་ཤེས་ཀྱི་ཚོགས་སོ།  ། དེ་ནས་ལྷ་བསྐྱེད་པ་ནི།  སྟོང་པའི་ངང་ལས་པྃ་ལས་པདྨ་དམར་པོའོ།  ། དེའི་སྟེང་དུ་ཨཿཚེག་དྲག་ཅན་ལས་སེངྒེ་དཀར་པོ་མགོ་གཡས་སུ་བསྟན་པ།  ཁ་གྱེན་དུ་བལྟས་པ་རལ་པ་དམར་པོ་ཐུར་ལ་འཕྱང་བ། རིན་པོ་ཆེའི་རྒྱན་གྱིས་བརྒྱན་པའོ།  ། དེའི་སྟེང་དུ་ཟླ་བ་ལ་ཧྲཱིཿདཀར་པོ་ཚེག་དྲག་ཅན་བསམས་ལ།  དེ་ལས་འོད་འཕྲོས།  བདེ་བར་གཤེགས་པ་རྣམས་ལ་མཆོད་བསྐུལ།  སེམས་ཅན་གྱི་སྒྲིབ་པ་སྦྱངས།  རྗེ་བཙུན་གྱི་གོ་འཕང་ལ་བཀོད།  དེ་རྣམས་ཚུར་འདུས་ཧྲིཿལ་ཐིམ་པ་ལས་སྐུ་རྫོགས་པར་བསྐྱེད་དོ༑ ༑ དེའི་མཚན་ཉིད་གཞུང་ན་གསལ་ཏེ།  དམ་ཚིག་པ་བསྐྱེད་པའོ།  ། དེ་ནས་ཡེ་ཤེས་པ་གཞུག་པ་ནི།  རང་གི་སྙིང་གར་ཟླ་བ་ལ་ཧྲིཿབསམས་པ་ལས་འོད་འཕྲོས་པས་ཡེ་ཤེས་པ་མདུན་དུ་སྤྱན་དྲངས་ལ།  དེ་ལ་གྲུབ་ན་ཚོགས་བསག་བཅུ་གསུམ་བྱ༑  མ་གྲུབ་ན་ཕྱག་དང་མཆོད་པ་ཙམ་བྱས་ལ།  ངག་ཏུ།  ཛཿཧཱུྃ་བྃ་ཧོཿཞེས་བརྗོད།  སེམས་ཀྱིས་དགུག་པ་དང་།  གཞུག་པ་དང་།  བཅིང་བ་དང་།  དབང་དུ་བྱ་བའོ།  ། དེ་ནས་གནས་གསུམ་སྲུང་བ་ནི།  དཔྲལ་བ་དང་།  མགྲིན་པ་དང་།  སྙིང་གའི་སྟོད་རྣམས་སུ་ཟླ་བ་ལ་ཨོཾ་དཀར་པོ་དང་།  ཨཱཿདམར་པོ་དང་།  ཧཱུྃ་སྔོན་པོ་རྣམས་དགོད་དོ༑ ༑ དེ་ནས་དབང་བསྐུར་བ་ནི། ཡང་ཟླ་བའི་སྟེང་གི་ཧྲིཿའི་འོད་ཟེར་གྱིས་སངས་རྒྱས་དང་བྱང་ཆུབ་སེམས་དཔའ་ཁྲོ་བོ་དང་།  རིག་མ་དང་།  ལྷ་མོ་རྣམས་སྤྱན་དྲངས་ཏེ། དེ་དག་ལ་ཡིད་ཀྱིས་མཆོད་པ་བྱས་ལ།  བཅོམ་ལྡན་དེ་བཞིན་གཤེགས་པ་ཀུན། ། བཅོམ་ལྡན་བདག་ཉིད་ཆེན་པོ་རྣམས།  ། ཐུགས་རྗེའི་བདག་ཉིད་ཅན་རྣམས་ཀྱིས།  ། བདག་ལ་དབང་བསྐུར་སྩལ་དུ་གསོལ།  ། ཞེས་གསོལ་བ་གདབ་པ་དང་།  ཁྲོ་བོས་བགེགས་བསྐྲད།  བྱང་སེམས་ཀྱིས་བཀྲ་ཤིས་བརྗོད།  རིག་མ་དང་ལྷ་མོས་མཆོད་པའི་ཆར་འབེབས།  དེ་བཞིན་གཤེགས་པ་རྣམས་ཀྱིས་བདུད་རྩིའི་ཆུ་རྒྱུན་གྱིས་སྤྱི་གཙུག་ནས་དབང་བསྐུར་བར་བསམ་སྟེ།  རྐང་མཐིལ་གྱི་བར་དུ་གང་ནས་ཆུའི་ལྷག་མ་ཡར་ལུད་པ་ལས་སྣང་བ་མཐའ་ཡས་ཀྱིས་དབུར་བརྒྱན་པར་གྱུར་ཏོ།  ། དེ་ཉིད་ཀྱི་ཚེ་རིགས་ལྔའི་འཕྲོ་བའང་གྲུབ་སྟེ།  སྤྱི་བོ་ན་རྣམ་སྣང་༑  དཔུང་པ་གཡས་པ་ལ་མི་བསྐྱོད་པ།  གཡོན་པ་ལ་འོད་དཔག་མེད། དཀུ་ (《¡¶ཞ》¡སྐུ་)གཡས་པ་ལ་རིན་འབྱུང་།  གཡོན་པ་ལ་དོན་ཡོད་གྲུབ་པ་འཕྲོ་བའོ།  ། དེ་ལྟར་བསྒོམས་ལ་རྫོགས་པ་དང་།  ལྷའི་སྐུ་ལ་དམིགས་ཏེ་གསལ་གདབ་ཅིང་བསྒོམ་པར་བྱའོ།  ། དེ་ལས་སྐྱོ་བར་གྱུར་ན་བཟླས་པ་བྱ་བ་ནི།  སྙིང་གར་ཟླ་བ་ལ་ཧྲིཿདཀར་པོ་བསམས་པའི་མཐར།  ལས་དང་མཐུན་པའི་ཁ་དོག་གིས་བསྐོར་བ་ལ་དམིགས་ཏེ་བཟླས་པ་བྱའོ།  དེ་ནས་བསྒོམ་བཟླས་ཀྱིས་སྐྱོ་བར་གྱུར་ན།  ཐུན་མཚམས་སུ་གཏོར་མ་གཏང་བ་ནི།  ཅི་འབྱོར་པའི་ཁ་ཟས་གཙང་མ་སྣོད་གཙང་མར་བཤམས་ཏེ།  ཨོཾ་ཞེས་བརྗོད་པས་ཟླ་བའི་སྟེང་དུ་ཨོཾ་བསམས་པའི་འོད་ཟེར་གྱིས་འགྲོ་བ་རིགས་དྲུག་ཐམས་ཅད་བཀུག་པར་བསམ།  དེ་ནས་གཏོར་མའི་སྟེང་དུ་ཨཱཿབསམས་ཏེ་ཨཱཿལན་བཞི་བརྗོད་པའི་དང་པོས་སྟོང་པར་སྦྱངས།  གཉིས་པས་མང་དུ་སྤེལ།  གསུམ་པས་བདུད་རྩིར་གྱུར་པར་བསམ།  བཞི་པས་ཅི་འདོད་པ་འབྱུང་བར་བསམ་མོ།  ། ཧཱུྃ་ཞེས་བརྗོད་པས་ཐམས་ཅད་ཀྱིས་མཉམ་པར་ཐོབ་པར་བསམས་ལ།  ཨ་ཀཱ་རོའི་སྔགས་ཀྱང་ལན་གསུམ་མམ་བདུན་བརྗོད་དེ།  འདོད་པའི་དོན་ལ་གསོལ་བ་གདབ་པར་བྱའོ།  ། དེ་ནས་ཡེ་ཤེས་སེམས་དཔའ་གཤེགས་སུ་གསོལ་བ་ནི། མར་མེ་གཅིག་ལས་གཉིས་མཆེད་པའི་ཚུལ་དུ་གཤེགས་སུ་གསོལ་ལ།  རང་གི་གནས་གསུམ་བསྲུངས་ཏེ།  དེ་ནས་གྲུབ་ན་དེ་ལ་ཚོགས་བསག་བཅུ་གསུམ་གྱིས་ཚོགས་བསག་བྱའོ། ། དེ་མ་གྲུབ་ན་ཕྱག་དང་མཆོད་པ་ཙམ་བྱས་ལ། ཡི་གེ་བརྒྱ་པས་ཉམས་ཆགས་བསྐང་། བཟོད་པར་གསོལ་ལ།  ཨོཾ་བཛྲ་མུཿཞེས་བརྗོད་པས་གཤེགས་སུ་གསོལ།  ཡང་རང་དམ་ཚིག་པ་ལ་གནས་གསུམ་བསྲུང་བ་བྱ།  དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོའོ། །  ཐམས་ཅད་སེངྒེ་སྒྲའི་ང་རྒྱལ་གྱིས་གླེགས་བམ་བཀླག་པ་དང།  འཆད་པ་དང་།  ཉན་པ་དང་།  འདྲི་བ་ལ་སོགས་པའི་སྤྱོད་ལམ་ཐམས་ཅད་བྱའོ།  ། ཟས་ཀྱི་དུས་སུ་ཁ་ཟས་བདུད་རྩིའི་རང་བཞིན་དུ་བསམས་ལ།  ལྷ་མཆོད་པའི་བསམ་པས་ལོངས་སྤྱད་པར་བྱའོ། ། དེ་ལྟ་བུའི་བྱ་བས་ཐུན་གསུམ་མམ་བཞིའི་རྣལ་འབྱོར་གྱིས་འབུམ་ཕྲག་བཞི་ལ་སོགས་པ་བསྐྱལ་བར་བྱའོ།  ། དེ་ལྟར་བསྙེན་པ་ཡོངས་སུ་རྫོགས་པ་དང་།  མཎྜལ་ལ་བརྟེན་ཏེ་གཟུངས་བསྒྲུབ་པ་ནི།  གནས་ཉམས་དགའ་བར་འཕགས་པ་སྤྱན་རས་གཟིགས་དབང་ཕྱུག་གི་རྟེན་བཞུགས་པའམ།  དེ་མེད་ན་མཎྜལ་བའི་རྣམ་པ་ལྔས་བྱུགས་པ་ལ།  མེ་ཏོག་ཚོམ་བུ་དྲུག་དགོད་པར་བྱའོ།  ། དེའི་མདུན་དུ་མཆོད་པ་དང་བ་ལིཾ་དང་།  མེ་ཏོག་དཀར་པོ་དང་།  བ་སེར་སྐྱའི་ལྕི་བ་ས་ལ་མ་ལྷུང་བ་རས་ཀྱི་ཚག་མ་ལ་བཙགས་པ་དྲི་ཞིམ་པོ་དང་སྦྱར་བ་སྟ་གོན་བྱས་ལ།  ཁྲུས་བྱས་ཏེ་སྟན་བདེ་བ་ལ་འདུག་ནས།  རང་ལྷའི་རྣལ་འབྱོར་རྫོགས་པར་བསྒོམས་ལ་བཟླས་པ་ཅུང་ཞིག་བྱའོ།  ། དེ་ནས་མེ་ཏོག་དཀར་པོ་ནས་རེ་རེ་བླངས་ཏེ་རེ་རེ་ལ།  ཨོཾ་ཨཱཿཧྲིཿསིདྷ་ནཱ་ད་ཧཱུྃ་ཕཊ།  ཅེས་ལན་བདུན་བདུན་བཟླས་ཏེ་འཕགས་པ་སྤྱན་རས་གཟིགས་སམ།  མཎྜལ་ཚོམ་བུ་དྲུག་པའི་མདུན་ནས་ཚར་དུ་རང་གི་གཡོན་ནས་བརྩམས་ཏེ་མཎྜལ་བརྒྱད་ཀྱི་སར་མེ་ཏོག་རེ་རེ་བཞག་ནས་བྱིན་གྱིས་བརླབ་བོ།  ། དེ་ནས་བའི་ལྕི་བ་བླངས་ཏེ།  སྔར་གྱི་མེ་ཏོག་བསལ་ལ།  དེའི་ཤུལ་དུ་མཎྜལ་རེ་རེ་ལ་གཟུངས་ལན་བཅུ་གསུམ་བཟླས་ཤིང་ལན་བཅུ་གསུམ་བྱུགས་ཏེ། མདོར་ན་མཎྜལ་དང་གཟུངས་བཅུ་གསུམ་པ་བརྒྱད་དོ།  ། མཎྜལ་བྱུག་ཅིང་བའི་ལྕི་བ་ལྷག་མ་ལག་པ་ལ་གོས་པ་ལ་མཆིལ་མ་བཏབ་ཅིང་ན་བ་ལ་སོགས་པ་ལ་བྱུག་པར་བྱའོ།  ། ན་བ་མེད་ན་སྣོད་གཙང་མར་བྱུགས་ལ་བཟུང་སྟེ་སྡུག་བསྔལ་བ་གཞན་ལ་སྦྱིན་པར་བྱའོ།  ། དེ་ལྟར་ཇི་སྲིད་འབྱོར་བ་བྱས་ཏེ་འཇོག་པའི་དུས་སུ་གྲུབ་ན་སྔགས་བཟླས་ཏེ་གཏོར་མ་བཏང་ལ་ཡེ་ཤེས་པ་གཤེགས་སོ།  ། བཟླས་པ་མ་གྲུབ་ན་གཏོར་མ་བཏང་སྟེ་ཡེ་ཤེས་པ་གཤེགས་སུ་གསོལ་པ་ཇི་ལྟ་བ་བཞིན་བྱ་སྟེ།  མཎྜལ་རས་དཀར་པོས་གཡོགས་ལ་བཞག་གོ། མེ་ཏོག་དང་ལྕི་བ་ལྷག་མ་ལ་གཅེས་སྤྲས་སུ་བྱའོ།  ། སྤྱོད་ལམ་སྔར་བཞིན་བྱའོ།  ། ཐུན་གཉིས་པ་ལ་སོགས་པ་ལ་ལྕི་བ་ཡོད་ན་མེ་ཏོག་བྱིན་གྱིས་བརླབ།  ལྕི་བ་མི་སྤོ་ན་བྱིན་གྱིས་བརླབ་མི་དགོས། ལྷག་མ་སྔ་མ་བཞིན་སྤྱད་དོ།  ། དེ་ལྟ་བུ་ཐུན་གསུམ་མམ་གཉིས་ཀྱང་